b"\n_START_ARTICLE_\nGabriel Terra Leivas\n_START_SECTION_\nBiografia\n_START_PARAGRAPH_\nGraduat d'advocat el 1895, va ser diputat, ministre del president Claudio Williman, membre de l'Assemblea Constituent el 1917, ministre del president Baltasar Brum i membre del Consell Nacional d'Administraci\xc3\xb3 entre 1925 i 1930._NEWLINE_Integrant del Partit Colorado, encara que independent moltes vegades de les actituds dominants del seu l\xc3\xadder, Jos\xc3\xa9 Batlle y Ord\xc3\xb3\xc3\xb1ez, i expert en temes econ\xc3\xb2mics i diplom\xc3\xa0tics, la seva candidatura a la presid\xc3\xa8ncia el 1930 va ser oposada a la de Julio Mar\xc3\xada Sosa, correligionari seu._NEWLINE_Essent president des de l'1 de mar\xc3\xa7 de 1931, es va oposar des d'un principi a la Constituci\xc3\xb3 de 1917. El 31 de mar\xc3\xa7 de 1933, amb el suport de la policia i del Cos de Bombers, dirigits pel seu cunyat Alfredo Baldomir, l'Ex\xc3\xa8rcit, i el sector majoritari del Partit Nacional, dirigit per Luis Alberto de Herrera, va donar un cop d'estat, conegut com la \xc2\xabDictadura de Terra\xc2\xbb, pel qual es va dissoldre el Parlament i es va censurar la premsa.\n_START_SECTION_\nGovern\n_START_PARAGRAPH_\nVa instaurar un govern de car\xc3\xa0cter conservador, autoritari i antiliberal al qual es van oposar el batllisme i l'esquerra. El 1934 va fer promulgar una nova constituci\xc3\xb3 de car\xc3\xa0cter presidencialista qu\xc3\xa8 va tenir vig\xc3\xa8ncia plena fins al 1942. Va ser elegit president novament aquell any, i va exercir el comandament fins al 19 de juny de 1938._NEWLINE_Durant el seu mandat es va desenvolupar una pol\xc3\xadtica industrial de substituci\xc3\xb3 d'importacions i es van realitzar obres p\xc3\xbabliques d'import\xc3\xa0ncia com la presa de Rinc\xc3\xb3n del Bonete, inaugurada el 1937. Va trencar relacions diplom\xc3\xa0tiques amb l'URSS el 1935 i va recon\xc3\xa8ixer el govern de Francisco Franco el 1936._NEWLINE_Va sortir air\xc3\xb3s d'un atemptat contra la seva vida el juny de 1935 i va poder igualment sufocar un aixecament armat contra el seu govern, ocorregut el mateix any."